stanford-oval/wikipedia huggingface dataset:
ภาควิชาเคมี คณะวิทยาศาสตร์ มหาวิทยาลัยเกษตรศาสตร์
กิจกรรมภาควิชา

กิจกรรมนิสิตของภาควิชาเคมี คณะวิทยาศาสตร์ มหาวิทยาลัยเกษตรศาสตร์ มีการบริหารจัดการโดยชมรมนิสิตภาควิชาเคมี กิจกรรมภายในภาควิชาเคมีสามารถแบ่งกิจกรรมออกได้หลายลักษณะ ได้แก่ กิจกรรมเชิงสันทนาการ เป็นกิจกรรมมุ่งสร้างความบันเทิงและความสามัคคีกลมเกลียวให้เกิดแก่นิสิต อาทิ กิจกรรมรักแรกจากเคมีเพื่อต้อนรับน้องใหม่ชั้นปีที่ 1 เข้าสู่ภาควิชาเคมี งานคืนสู่เหย้าของนิสิตเก่าภาควิชาเคมี รวมไปถึงกิจกรรมบายเนียร์ของนิสิตชั้นปีสุดท้าย กิจกรรมกีฬาประกอบไปด้วยการแข่งขันกีฬาสีภายในของนิสิตระดับบัณฑิตศึกษาภาควิชาเคมี ในด้านวิชาการและวิชาชีพ มีกิจกรรมเผยแพร่ความรู้ทางเคมีได้แก่การแข่งขันตอบปัญหาเคมี ระดับมัธยมศึกษาตอนปลาย หรือ CHEMTEST การจัดบรรยายสายงานในวิชาชีพแก่นิสิต นอกจากนี้ยังมีกิจกรรมด้านการสืบสานประเพณีและวัฒนธรรม ได้แก่ การจัดพิธีไหว้ครูช่วงต้นปีการศึกษา ตลอดจนวันสำคัญของคณะ คือวันคล้ายวันครบรอบการสถาปนาคณะวิทยาศาสตร์
นอกจากนี้ยังมีกิจกรรมที่จัดร่วมกับหน่วยงานภายในคณะวิทยาศาสตร์ ได้แก่ กิจกรรมวันแรกพบคณะวิทยาศาสตร์ กิจกรรมสอนน้องร้องเพลง ความร่วมมือของส่วนงานระหว่างคณะ ได้แก่ การแข่งขันกีฬาบุคลากร ส่วนหน่วยงานภายนอกมหาวิทยาลัย ได้แก่ กีฬาเคมีสัมพันธ์ หรือ บอนดิ้งเกมส์ (Bonding Games) เป็นต้น
เป็นการแข่งขันตอบปัญหาเคมี ระดับมัธยมศึกษาตอนปลาย เริ่มจัดการแข่งขันขึ้นเป็นครั้งแรกในปี พ.ศ. 2521 ใช้ชื่อการแข่งขันเป็นภาษาอังกฤษว่า ChemTest โดยมีคณะกรรมการนิสิตภาควิชาเคมี คณะวิทยาศาสตร์ มหาวิทยาลัยเกษตรศาสตร์ เป็นผู้ริเริ่มและดำเนินการจัดการแข่งขัน ทั้งนี้ ได้รับพระกรุณาธิคุณจากสมเด็จพระเจ้าน้องนางเธอ เจ้าฟ้าจุฬาภรณวลัยลักษณ์ อัครราชกุมารี กรมพระศรีสวางควัฒน วรขัติยราชนารี พระราชทานโล่เกียรติยศแก่ทีมที่ชนะเลิศด้วย รวมทั้งยังได้รับการสนับสนุนทั้งจากอธิการบดีมหาวิทยาลัยเกษตรศาสตร์ คณบดีคณะวิทยาศาสตร์ หัวหน้าภาควิชาเคมี คณาจารย์ภาควิชาเคมี ตลอดจนหน่วยงานภายนอก ซึ่งการแข่งขันดังกล่าวได้รับความสนใจเป็นอย่างมาก เห็นได้จากการที่นักเรียนทั้งในเขตกรุงเทพมหานครและปริมณฑล ตลอดจนในภูมิภาคต่าง ๆ สมัครเข้าร่วมการแข่งขันเป็นจำนวนมาก ปัจจุบัน การแข่งขันตอบปัญหาเคมีฯ ถูกจัดขึ้นเป็นครั้งที่ 40 ซึ่งมีกำหนดจะจัดขึ้นในช่วงเดือนธันวาคม พ.ศ. 2562
รูปแบบการแข่งขันเป็นการแข่งขันประเภททีม ไม่เกิน 2 คน ซึ่งแบ่งการแข่งขันออกเป็น 2 รอบ ได้แก่ รอบที่1 (ภาคเช้า) และรอบที่2 (ภาคบ่าย) โดยจะประกาศผลการแข่งขันในรอบที่ 1 ให้ผู้เข้าแข่งขันทราบในช่วงพักกลางวัน และรายงานตัวผู้เข้าแข่งขันในรอบที่ 2 ในช่วงบ่าย และในช่วงเย็นจะทำการประกาศผลการแข่งขันตอบปัญหาเคมีฯ พร้อมมอบโล่รางวัล ทุนการศึกษา และทำพิธีปิดการแข่งขัน
กติกาการรับสมัคร
ผู้สมัครเข้ารับการแข่งขันจะต้องมีคุณสมบัติโดยทั่วไป ได้แก่
เป็นนักเรียนชั้นมัธยมศึกษาตอนปลาย
แข่งขันประเภททีม ทีมละ 2 คน
โรงเรียนสามารถส่งนักเรียนเข้าแข่งขันได้ไม่เกินโรงเรียนละ 2 ทีม
รางวัล
รางวัลชนะเลิศ จะได้รับโล่พระราชทานจากสมเด็จพระเจ้าน้องนางเธอ เจ้าฟ้าจุฬาภรณวลัยลักษณ์ อัครราชกุมารี กรมพระศรีสวางควัฒน วรขัติยราชนารี และเกียรติบัตรพร้อมทุนการศึกษา
รางวัลรองชนะเลิศอันดับ 1 จะได้รับเกียรติบัตรพร้อมทุนการศึกษา
รางวัลรองชนะเลิศอันดับ 2 จะได้รับเกียรติบัตรพร้อมทุนการศึกษา
รางวัลชมเชยจะได้รับเกียรติบัตรพร้อมทุนการศึกษา
ผู้เข้าร่วมการแข่งขันตอบปัญหาจะได้รับเกียรติบัตรสำหรับผู้เข้าร่วม
เจ้าฟ้านักวิทยาศาสตร์

สมเด็จพระเจ้าลูกเธอ เจ้าฟ้าจุฬาภรณวลัยลักษณ์ อัครราชกุมารี (พระอิสริยยศในขณะนั้น) ประสูติเมื่อวันที่ 4 กรกฎาคม พ.ศ. 2500 ทรงสำเร็จการศึกษาชั้นมัธยมศึกษาตอนปลาย แผนกวิทยาศาสตร์ ทรงร่วมสอบคัดเลือกเช่นเดียวกับนักเรียนอื่น ๆ และทรงผ่านการสอบคัดเลือกเข้าศึกษาต่อในคณะวิทยาศาสตร์และอักษรศาสตร์ มหาวิทยาลัยเกษตรศาสตร์ เมื่อปีการศึกษา 2518 โดยทรงเลือกสาขาวิชาเคมีเป็นวิชาเอก เนื่องจากทรงตั้งปณิธานว่าจะทรงนำความรู้มาใช้ในงานทดลองของโครงการต่าง ๆ ที่ดำเนินการตามพระราชดำริของพระบาทสมเด็จพระปรมินทรมหาภูมิพลอดุลยเดช บรมนาถบพิตรและสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ซึ่งนับเป็น "สมเด็จเจ้าฟ้าพระองค์ที่สอง" ที่ทรงศึกษาในมหาวิทยาลัยในประเทศไทย
ทั้งนี้ พระเจ้าวรวงศ์เธอ พระองค์เจ้าจักรพันธ์เพ็ญศิริ ได้มอบหมายให้ศาสตราจารย์เกียรติคุณ ดร.กฤษณา ชุติมา เป็นพระอาจารย์ที่ปรึกษาตลอดระยะเวลาที่ทรงศึกษา ระหว่างที่ทรงศึกษาได้ทรงแสดงพระปรีชาสามารถทั้งในการศึกษาและการวิจัย และในระหว่างปิดภาคเรียนชั้นปีที่ 3 ทรงปฏิบัติการฝึกงานตามเกณฑ์ของมหาวิทยาลัย โดยเสด็จไปฝึกงาน ณ กรมวิทยาศาสตร์ กระทรวงอุตสาหกรรม และสถาบันวิจัยวิทยาศาสตร์ประยุกต์แห่งประเทศไทย และทรงสำเร็จการศึกษาในปีการศึกษา 2522 และมีผลการเรียนดีเด่น ทรงได้รับปริญญาวิทยาศาสตรบัณฑิต (เคมี) เกียรตินิยมอันดับหนึ่ง เหรียญทอง ในฐานะที่ทรงสอบได้คะแนนยอดเยี่ยมตลอดหลักสูตร และทรงเข้ารับพระราชทานปริญญาวิทยาศาสตรบัณฑิตจากพระบาทสมเด็จพระปรมินทรมหาภูมิพลอดุลยเดช บรมนาถบพิตร เมื่อวันที่ 19 กรกฎาคม พ.ศ. 2522 รวมทั้งทรงได้รับรางวัลจากมูลนิธิศาสตราจารย์ ดร.แถบ นีละนิธิ สำหรับคะแนนยอดเยี่ยมในสาขาวิชาชีววิทยาและสาขาเคมีด้วย
ศาสตราจารย์เกียรติคุณ ดร.กฤษณา ชุติมา พระอาจารย์ที่ปรึกษาและอดีตคณบดีคณะวิทยาศาสตร์ มหาวิทยาลัยเกษตรศาสตร์ ได้เขียนไว้ตอนหนึ่งในหนังสือที่ระลึกพิธีเปิดอาคารสมาคมนิสิตเก่ามหาวิทยาลัยเกษตรศาสตร์ว่า
...สิ่งที่ควรกล่าวถึงอีกอย่างหนึ่ง คือ ความสามารถของด้านปฏิบัติการ เคมีเป็นวิทยาศาสตร์ทดลอง ดังนั้น ตลอดเวลา 3 ปี หลังจากที่ทรงเรียนเคมีโดยเฉพาะนี้ ทูลกระหม่อมต้องทรงใช้เวลามากในห้องปฏิบัติการ การทำงานทดลองของพระองค์เป็นไปอย่างมีระบบ กล่าวคือ ก่อนทำการทดลองได้พยายามเข้าพระทัยถึงวัตถุประสงค์ของการทดลอง วิธีการและขั้นตอนที่ควรปฏิบัติ ดังนั้น เมื่อลงมือทำงานก็ทรงดำเนินการไปตามที่กำหนดไว้เป็นลำดับขั้นตอน ผลจึงปรากฏว่ามักจะทรงทำเสร็จรวดเร็ว ถูกต้องตามจุดมุ่งหมายและได้ผลดี ทั้งยังทรงสังเกตและทรงใช้ไหวพริบตัดสินพระทัยปฏิบัติ ทรงมีลักษณะคุณสมบัติที่จะเป็นนักวิจัยที่ดีต่อไป...
นอกจากนี้ สมเด็จเจ้าฟ้าฯ กรมพระศรีสวางควัฒน วรขัตติยราชนารี ทรงมีพระมหากรุณาธิคุณเสด็จพระราชดำเนินทรงบรรยายพิเศษ หัวข้อเรื่อง “ปัจจัยต่าง ๆ ที่มีอิทธิพลต่อความเป็นพิษของสารเคมี” แก่นิสิตชั้นปีที่ 4 ภาควิชาเคมี คณะวิทยาศาสตร์ มหาวิทยาลัยเกษตรศาสตร์ เมื่อวันศุกร์ ที่ 26 กุมภาพันธ์ พุทธศักราช 2553 ณ ห้องบรรยาย ชั้น 6 อาคารกฤษณา ชุติมา คณะวิทยาศาสตร์ มหาวิทยาลัยเกษตรศาสตร์ ซึ่งเป็นถิ่นศึกษาเดิม และพระราชทานพระมหากรุณาต่อการดำเนินกิจกรรมต่าง ๆ ของคณะวิทยาศาสตร์ตลอดมา
เกียรติประวัติ

ภาควิชาเคมี คณะวิทยาศาสตร์ มหาวิทยาลัยเกษตรศาสตร์ ประสบความสำเร็จทางด้านวิชาการและงานวิจัยทั้งในระดับประเทศและระดับนานาชาติ ตลอดจนมีศิษย์เก่าดำรงตำแหน่งระดับสูงทั้งภาครัฐและเอกชน
เกียรติประวัติ > การสอนและวิจัย

ดูเพิ่ม: รางวัลนักวิทยาศาสตร์ดีเด่นของไทย, รางวัลนักวิทยาศาสตร์รุ่นใหม่, นักวิจัยดีเด่นแห่งชาติ, รางวัลนักวิจัยรุ่นใหม่ดีเด่น สกว.-สกอ., และ รายชื่อเมธีวิจัยอาวุโส สกว.
ภาควิชาเคมี คณะวิทยาศาสตร์ มีคณาจารย์ที่ได้รับการยกย่องเชิดชูเกียรติ โดยได้รับรางวัลดีเด่นในด้านการสอนและการวิจัยทั้งในระดับชาติและนานาชาติ อาทิ รางวัลนักวิทยาศาสตร์ดีเด่น จำนวน 1 ท่าน (ประจำปี พ.ศ. 2546 สาขาเคมี) ได้แก่ ศาสตราจารย์ ดร. จำรัส ลิ้มตระกูล รางวัลนักวิทยาศาสตร์รุ่นใหม่ จำนวน 1 ท่าน (ประจำปี พ.ศ. 2540 สาขาเคมี) ได้แก่ ศาสตราจารย์ ดร. สุภา หารหนองบัว รางวัลนักวิจัยดีเด่นแห่งชาติ จำนวน 1 ท่าน (พ.ศ. 2541 สาขาวิทยาศาสตร์เคมีและเภสัช) ได้แก่ ศาสตราจารย์ ดร. จำรัส ลิ้มตระกูล รางวัลนักวิจัยรุ่นใหม่ดีเด่น สกว.-สกอ. จำนวน 1 ท่าน (ประจำประจำปี พ.ศ. 2547 สาขาเคมี) ได้แก่ ผู้ช่วยศาสตราจารย์ ดร. พิบูลย์ พันธุ รางวัลเมธีวิจัยอาวุโส สกว. จำนวน 2 ท่าน (ประจำปี พ.ศ. 2545 และประจำปี พ.ศ. 2548 สาขาเคมี, ประจำปี พ.ศ. 2550 และประจำปี พ.ศ. 2553 สาขาเคมีคอมพิวเตอร์) ได้แก่ ศาสตราจารย์ ดร. จำรัส ลิ้มตระกูล และศาสตราจารย์ ดร. สุภา หารหนองบัว ตามลำดับ รางวัลบุคคลดีเด่นของชาติ 1 ท่าน (ประจำปี พ.ศ. 2553 สาขาวิทยาศาสตร์และเทคโนโลยี) ได้แก่ ศาสตราจารย์ ดร. จำรัส ลิ้มตระกูล ศาสตรเมธาจารย์คนแรกของประเทศไทย จำนวน 1 ท่าน ได้แก่ ศาสตราจารย์ ดร.จำรัส ลิ้มตระกูล รางวัลอาจารย์ดีเด่นแห่งชาติ จากที่ประชุมประธานสภาอาจารย์ มหาวิทยาลัยแห่งประเทศไทย (ปอมท.) จำนวน 1 ท่าน (ประจำปี พ.ศ. 2554 สาขาวิทยาศาสตร์และเทคโนโลยี) ได้แก่ ศาสตราจารย์ ดร. จำรัส ลิ้มตระกูล รางวัลนักวิจัยด้านสมุนไพรดีเด่น (ประจำปี พ.ศ. 2549) จำนวน 1 ท่าน ได้แก่ ศาสตราจารย์เกียรติคุณ ดร.งามผ่อง คงคาทิพย์ รางวัล TWAS Prize for Young Scientists in Thailand จำนวน 1 ท่าน (ประจำปี พ.ศ. 2545 สาขาเคมี) ได้แก่ ศาสตราจารย์ ดร. สุภา หารหนองบัว ศาสตราจารย์เกียรติคุณ (สาขาเคมี) จำนวน 4 ท่าน ได้แก่ ศาสตราจารย์เกียรติคุณ ดร.กฤษณา ชุติมา, ศาสตราจารย์เกียรติคุณ ดร.บุญส่ง คงคาทิพย์, ศาสตราจารย์เกียรติคุณ ดร.งามผ่อง คงคาทิพย์, ศาสตราจารย์เกียรติคุณ ดร.ภควดี สุทธิไวยกิจ เป็นต้น
เกียรติประวัติ > การบริหารและคณะกรรมการสากล

ในด้านการบริหารมีคณาจารย์จากภาควิชาเคมี คณะวิทยาศาสตร์ ได้รับเกียรติให้ดำรงตำแหน่งประธานสภาคณบดีวิทยาศาสตร์แห่งประเทศไทย (สควทท.) จำนวน 2 ท่าน ช่วงปี พ.ศ. 2558-2560 ระยะเวลา 1 วาระ ได้แก่ ศาสตราจารย์ ดร. สุภา หารหนองบัว  และช่วงปี พ.ศ. 2564-ปัจจุบัน ระยะเวลา 1 วาระ ได้แก่ รองศาสตราจารย์ ดร.อภิสิฏฐ์ ศงศะเสน ดำรงตำแหน่งนายกสมาคมเคมีแห่งประเทศไทยฯ จำนวน 2 ท่าน ได้แก่ อาจารย์ ดร.สุรพล ภัทราคร ช่วงปี พ.ศ. 2542-2543 และศาสตราจารย์ ดร. สุภา หารหนองบัว ช่วงปี พ.ศ. 2560-2562 คณาจารย์ได้รับแต่งตั้งให้เป็นคณะกรรมการใน Division และ Committee ขององค์การสหภาพเคมีบริสุทธิ์และเคมีประยุกต์ระหว่างประเทศ (International Union of Pure and Applied Chemistry, IUPAC) ในช่วงปี ค.ศ. 2020-2021 จำนวน 2 ท่าน ใน 2 สาขา คือ ตำแหน่ง IUPAC Standing Committee of the Committee on Publications and Cheminformatics Data standards (CPCDS) 1 ท่าน ได้แก่ ศาสตราจารย์ ดร. สุภา หารหนองบัว และตำแหน่ง IUPAC National Representative of the Division (VIII) Chemical Nomenclature and Structure Representation 1 ท่าน ได้แก่ รองศาสตราจารย์ ดร. ลัดดา มีศุข และช่วงปี ค.ศ. 2018-2019 จำนวน 1 ท่าน ใน 2 สาขา ได้แก่ รองศาสตราจารย์ ดร. ลัดดา มีศุข ในตำแหน่ง IUPAC Associate Member of the Division II: Inorganic Chemistry และตำแหน่ง IUPAC National Representative of the Division (VIII) Chemical Nomenclature and Structure Representation และมีคณาจารย์ได้ดำรงตำแหน่งรองอธิการบดีฝ่ายวิชาการ มหาวิทยาลัยเกษตรศาสตร์ จำนวน 1 ท่าน ได้แก่ ศาสตราจารย์เกียรติคุณ ดร. กฤษณา ชุติมา, ได้ดำรงตำแหน่งรองอธิการบดีฝ่ายวิเทศสัมพันธ์ มหาวิทยาลัยเกษตรศาสตร์ จำนวน 1 ท่าน ได้แก่ ผู้ช่วยศาสตราจารย์ ดร. สุขประชา วาจานนท์ นอกจากนี้ ยังมีคณาจารย์จากภาควิชาเคมีได้รับเกียรติให้ดำรงตำแหน่งคณบดีคณะวิทยาศาสตร์ มหาวิทยาลัยเกษตรศาสตร์ จำนวน 6 ท่าน ได้แก่ ศาสตราจารย์เกียรติคุณ ดร. กฤษณา ชุติมา (คณบดีฯ ท่านที่ 2), ผู้ช่วยศาสตราจารย์ ดร. สุขประชา วาจานนท์ (คณบดีฯ ท่านที่ 3), รองศาสตราจารย์ ดร.วินิจ เจียมสกุล (คณบดีฯ ท่านที่ 5), อาจารย์ ดร.สุรพล ภัทราคร (คณบดีฯ ท่านที่ 6), ศาสตราจารย์ ดร. สุภา หารหนองบัว (คณบดีฯ ท่านที่ 7), และรองศาสตราจารย์ ดร.อภิสิฏฐ์ ศงศะเสน คณบดีคณะวิทยาศาสตร์ มหาวิทยาลัยเกษตรศาสตร์ คนปัจจุบัน
เกียรติประวัติ > คณาจารย์และนิสิตเก่า

ภาควิชาเคมี คณะวิทยาศาสตร์ มหาวิทยาลัยเกษตรศาสตร์ มีคณาจารย์และนิสิตเก่าที่ประสบความสำเร็จและกลายเป็นที่รู้จัก อาทิ
สมเด็จพระเจ้าน้องนางเธอ เจ้าฟ้าจุฬาภรณวลัยลักษณ์ อัครราชกุมารี กรมพระศรีสวางควัฒน วรขัตติยราชนารี (KU 35) เจ้าฟ้านักวิทยาศาสตร์ผู้มีผลงานดีเด่นของโลกด้านสารเคมีก่อมะเร็งและพิษวิทยาสิ่งแวดล้อม และเป็นนักวิทยาศาสตร์สตรีพระองค์แรกของโลกที่ได้รับการทูลเกล้าฯ ถวายเหรียญทองคำอัลเบิร์ตไอน์สไตน์
พลโทหญิงพูนภิรมย์ ลิปตพัลลภ (KU 33) อดีตรัฐมนตรีว่าการกระทรวงพลังงาน
ผู้ช่วยศาสตราจารย์ ดร.ผุสดี ตามไท (KU 28) อดีตรักษาราชการแทนผู้ว่าราชการกรุงเทพมหานคร อดีตรองผู้ว่าราชการกรุงเทพมหานคร ผู้อำนวยการสถาบันผู้หญิงกับการเมือง อดีตคณะทำงานด้านสิ่งแวดล้อมของรัฐมนตรีว่าการกระทรวงอุตสาหกรรม พ.ศ. 2534-2535 และอดีตกรรมการบริหารพรรคประชาธิปัตย์
นีระนารถ แจ้งทอง (KU) รองอธิบดีกรมวิทยาศาสตร์บริการ
ศาสตราจารย์ ดร.เมตตา เจริญพานิช (KU) ศาสตราจารย์ประจำภาควิชาวิศวกรรมเคมี คณะวิศวกรรมศาสตร์ มหาวิทยาลัยเกษตรศาสตร์ และนักวิทยาศาสตร์ผู้ได้รับรางวัลทุนวิจัยในโครงการทุนวิจัยลอรีอัล ประเทศไทย “เพื่อสตรีในงานวิทยาศาสตร์”
ศาสตราจารย์ ดร.บรรเจิด จงสมจิตร (KU) ศาสตราจารย์ประจำภาควิชาวิศวกรรมเคมี คณะวิศวกรรมศาสตร์ จุฬาลงกรณ์มหาวิทยาลัย
ศาสตราจารย์ ดร.ศิริพร จึงสุทธิวงษ์ (KU) คณบดีคณะวิทยาศาสตร์ มหาวิทยาลัยอุบลราชธานี
ศาสตราจารย์ ดร. ขวัญใจ กนกเมธากุล (KU) ศาสตราจารย์ประจำภาควิชาเคมี คณะวิทยาศาสตร์ มหาวิทยาลัยขอนแก่น
ศาสตราจารย์ ดร.สุภาลักษณ์ ปรัชชณาสิทธิกุล (KU 31) ศาสตราจารย์ประจำศูนย์เหมืองข้อมูลและชีวภาพการแพทย์สารสนเทศ คณะเทคนิคการแพทย์ มหาวิทยาลัยมหิดล และอดีตศาสตราจารย์ประจำภาควิชาเคมี คณะวิทยาศาสตร์ มหาวิทยาลัยศรีนครินทรวิโรฒ
ผู้ช่วยศาสตราจารย์ ดร.สุชญา นิติวัฒนานนท์ (KU) อาจารย์ประจำภาควิชาเคมีเทคนิค คณะวิทยาศาสตร์ จุฬาลงกรณ์มหาวิทยาลัย
ผู้ช่วยศาสตราจารย์ ดร.พรพรรณ พึ่งโพธิ์ (KU) หัวหน้าภาควิชาเคมี คณะวิทยาศาสตร์ มหาวิทยาลัยอุบลราชธานี และนักวิทยาศาสตร์ผู้ได้รับรางวัลทุนวิจัยในโครงการทุนวิจัยลอรีอัล ประเทศไทย “เพื่อสตรีในงานวิทยาศาสตร์”
ดร.ชะวะนี ทองพันชั่ง (KU) นักวิจัยศูนย์พันธุวิศวกรรมและเทคโนโลยีชีวภาพแห่งชาติ (ไบโอเทค) และนักวิทยาศาสตร์หญิงไทยคนที่ 2 ที่ได้รับรางวัลทุนวิจัยในโครงการทุนวิจัยลอรีอัล ประเทศไทย “เพื่อสตรีในงานวิทยาศาสตร์”
ดร.สุภาวดี นาเมืองรักษ์ (KU) หัวหน้าห้องปฏิบัติการวิจัยคำนวณระดับนาโน ศูนย์นาโนเทคโนโลยีแห่งชาติ สำนักงานพัฒนาวิทยาศาสตร์และเทคโนโลยีแห่งชาติ (สวทช.) และนักวิทยาศาสตร์ผู้ได้รับรางวัลทุนวิจัยในโครงการทุนวิจัยลอรีอัล ประเทศไทย “เพื่อสตรีในงานวิทยาศาสตร์”
ดร.จุฬารัตน์ วัฒนกิจ (KU 62) อาจารย์ประจำสำนักวิชาวิทยาการพลังงาน (School of Energy Science and Engineering) สถาบันวิทยสิริเมธี (VISTEC) นักวิทยาศาสตร์ผู้ได้รับรางวัลทุนวิจัยในโครงการทุนวิจัยลอรีอัล ประเทศไทย “เพื่อสตรีในงานวิทยาศาสตร์” และนักวิทยาศาสตร์รุ่นใหม่ ประจำปี พ.ศ. 2561
ผู้ช่วยศาสตราจารย์ ดร.มนตรี สว่างพฤกษ์ (KU) อาจารย์ประจำสำนักวิชาวิทยาการพลังงาน (School of Energy Science and Engineering) สถาบันวิทยสิริเมธี (VISTEC) นักวิทยาศาสตร์รุ่นใหม่ ประจำปี พ.ศ. 2557 และนักวิทยาศาสตร์ดีเด่น ประจำปี พ.ศ. 2562
ดร.ฉัตรแก้ว คชเสนี (KU 35) กรรมการบริหาร บริษัท พีทีจี เอ็นเนอยี จำกัด (มหาชน)
นิสิตเก่าภาควิชาเคมี คณะวิทยาศาสตร์ มหาวิทยาลัยเกษตรศาสตร์
สมเด็จพระเจ้าน้องนางเธอ เจ้าฟ้าจุฬาภรณวลัยลักษณ์ อัครราชกุมารี กรมพระศรีสวางควัฒน วรขัตติยราชนารี
ผู้ช่วยศาสตราจารย์ ดร.ผุสดี ตามไท
เชิงอรรถและอ้างอิง > เชิงอรรถ

↑  
เหรียญกษาปณ์ที่ระลึกในโอกาสที่สมเด็จพระเจ้าลูกเธอเจ้าฟ้าจุฬาภรณวลัยลักษณ์ ทรงสำเร็จการศึกษา ได้รับปริญญาวิทยาศาสตรบัณฑิต จากมหาวิทยาลัยเกษตรศาสตร์ เมื่อวันที่ 19 กรกฎาคม พ.ศ. 2522 ด้านหน้า กลางเหรียญเป็นพระฉายาลักษณ์ของสมเด็จพระเจ้าลูกเธอเจ้าฟ้าจุฬาภรณวลัยลักษณ์ ทรงเครื่องแบบนิสิตมหาวิทยาลัยเกษตรศาสตร์ ฉลองพระองค์ครุยปริญญาวิทยาศาสตรบัณฑิต ผินพระพักตร์เฉียงทางเบื้องขวา ภายในวงขอบด้านขวาของตัวเหรียญมีข้อความว่า “เจ้าฟ้าจุฬาภรณ” ภายในวงขอบด้านซ้ายมีข้อความว่า “ประเทศไทย” ด้านหลัง กลางเหรียญมีรูปเครื่องหมายมหาวิทยาลัยเกษตรศาสตร์ ภายในวงขอบเบื้องบนมีข้อความว่า “เฉลิมพระเกียรติทรงสำเร็จการศึกษา ๑๙ กรกฎาคม ๒๕๒๒” และภายในวงขอบเบื้องล่างมีข้อความบอกราคา และคั่นข้อความทั้งสองด้วยดอกประจำยาม โดยแบ่งเป็นเหรียญกษาปณ์เงินราคาสามร้อยบาท เหรียญกษาปณ์นิเกิลราคาสิบบาท และเหรียญกษาปณ์ทองขาวราคาสองบาท
ศูนย์สารสนเทศประเทศไทยและประชาคมอาเซียน

Atmosphere of the library and the first reading room inside the Thailand and ASEAN Information Center (TAIC), 6th floor, Office of Academic Resources, Chulalongkorn University, Phayathai Road, Bangkok.
ศูนย์สารสนเทศประเทศไทยและประชาคมอาเซียน (Thailand and ASEAN Information Center - TAIC) เป็นห้องสมุดเฉพาะ (Special Library) ที่ตั้งอยู่ ณ ชั้น 6 สำนักงานวิทยทรัพยากร จุฬาลงกรณ์มหาวิทยาลัย ให้บริการข้อมูลเชิงลึกเกี่ยวกับประเทศไทยและประเทศในภูมิภาคเอเชียตะวันออกเฉียงใต้ ด้านสังคมศาสตร์และพฤติกรรมศาสตร์ทั้งภาษาไทยและภาษาอังกฤษ รวมถึงหนังสือหายากและหนังสือทรงคุณค่าของจุฬาลงกรณ์มหาวิทยาลัย โดยมีทรัพยากรกว่า 140,000 รายการ
ประวัติความเป็นมา

ศูนย์สารสนเทศประเทศไทยและประชาคมอาเซียน เดิมชื่อ ศูนย์เอกสารประเทศไทย (Thailand Information Center - TIC) แรกเริ่มเป็นหน่วยงานที่ตั้งขึ้นด้วยความร่วมมือระหว่างศูนย์วิจัยและพัฒนาการทหาร กองบัญชาการทหารสูงสุด (MDRC) และหน่วยงานวิจัยและพัฒนาประเทศไทย (RDC-T) กับองค์การวิจัยโครงการชั้นสูง (ARPA) กระทรวงกลาโหม ประเทศสหรัฐอเมริกา
จัดตั้งขึ้นเมื่อวันที่ 1 มกราคม 2511 ขณะนั้นศูนย์เอกสารฯ ดำเนินงานโดย The Battelle Memorial Institute - Columbus Laboratories ภายใต้สัญญาที่ลงนามกับ ARPA ถือได้ว่าเป็นแหล่งทรัพยากรสารสนเทศที่ให้ข้อมูลเกี่ยวกับประเทศไทย โดยมุ่งเน้นด้านพฤติกรรมศาสตร์ สังคมศาสตร์และสาขาอื่น ๆ ที่เกี่ยวข้อง โดยมีกลุ่มผู้ใช้เป็นเจ้าหน้าที่ของ MDRC และ RDC-T บุคลากรหน่วยงานภาครัฐทั้งจากไทยและสหรัฐอเมริกา และนักวิจัยอิสระหรือจากหน่วยงานต่างๆ ที่ทำงานและทำวิจัยเกี่ยวกับปัญหาด้านความมั่นคงและการพัฒนาประเทศไทย
ในปี พ.ศ. 2514 ARPA ได้เตรียมปิดการดำเนินงานในประเทศไทย ดังนั้น ศูนย์เอกสารฯ ซึ่งเป็นหน่วยงานหนึ่งของ ARPA จึงจําเป็นต้องยุติงานตามไปด้วย แต่ด้วยทรัพยากรสารสนเทศอันทรงคุณค่ากว่า 20,000 รายการ ที่จะเป็นประโยชน์อย่างยิ่งต่อวงการศึกษาและวิจัยในประเทศไทย จุฬาลงกรณ์มหาวิทยาลัยจึงได้แจ้งความจำนงขอรับศูนย์เอกสารฯ มาดำเนินการ โดยมีผู้แทนจากสหรัฐอเมริกาเป็นผู้อนุมัติ
ศูนย์เอกสารฯ โอนย้ายมาเป็นหน่วยงานของจุฬาลงกรณ์มหาวิทยาลัยเมื่อวันที่ 30 ธันวาคม 2514 และเปิดทำการอย่างเป็นทางการเมื่อวันที่ 26 มีนาคม 2515 ณ ชั้นหนึ่ง ตึกสาม ของคณะรัฐศาสตร์ จุฬาลงกรณ์มหาวิทยาลัย
วันที่ 1 เมษายน 2525 ศูนย์เอกสารประเทศไทยย้ายมาอยู่ที่อาคารมหาธีรราชานุสรณ์ หรือ อาคารสำนักงานวิทยทรัพยากร ในปัจจุบัน รวมเป็นส่วนหนึ่งของสำนักงานวิทยทรัพยากร ตามพระราชกฤษฎีกาจัดตั้งสถาบันวิทยบริการ จุฬาลงกรณ์มหาวิทยาลัย โดยการรวมหน่วยงานหลัก 3 หน่วยงาน คือ หอสมุดกลาง ศูนย์เอกสารประเทศไทย และศูนย์โสตทัศนศึกษากลาง เปิดให้บริการแก่สาธารณะเมื่อวันที่ 14 มิถุนายน 2525
การบริหารงาน

ศูนย์ฯ ดำเนินงานในลักษณะห้องสมุดเฉพาะ ให้บริการเอกสารข้อมูลในรูปแบบต่าง ๆ ได้แก่:
การบริหารงาน > สารสนเทศประเทศไทยและประชาคมอาเซียน

สารสนเทศประเทศไทยและประชาคมอาเซียน  รวบรวมหนังสือ รายงานวิจัย รายงานการประชุม และสิ่งพิมพ์ที่เผยแพร่ในวงจำกัด (Grey Literature) ประมาณ 100,000 ชื่อเรื่อง ทางด้านสังคมศาสตร์ การเมือง เศรษฐกิจ สังคม ความมั่นคง วัฒนธรรม ประวัติศาสตร์ ชาติพันธุ์ และการพัฒนาประเทศ เน้นเนื้อหาเกี่ยวข้องกับประเทศไทยและประเทศในเอเชียตะวันออกเฉียงใต้ตั้งแต่ ยุคหลังสงครามเย็น ช่วงทศวรรษที่ 1960 (พ.ศ. 2500) จนถึงปัจจุบัน มีการคัดเลือกสารสนเทศมาจัดทำฐานข้อมูลเฉพาะสารสนเทศประเทศไทยและประชาคมอาเซียน พร้อมบทคัดย่อ (Abstract) และดรรชนีสืบค้น (Index) เป็นภาษาอังกฤษ จัดเก็บด้วยระบบกำหนดรหัสเอกสาร (numbering) ปัจจุบันมีการคัดเลือกทรัพยากรสารเทศยุคหลังสงครามเย็นที่ได้รับมาจากองค์การวิจัยโครงการชั้นสูง (ARPA) ตั้งแต่สมัยก่อตั้ง รวมถึงเอกสารเกี่ยวกับผู้พลัดถิ่นในประเทศไทย ช่วงทศวรรษที่ 1970 จาก The Committee for Coordination of Services to Displaced Persons in Thailand (CCSDPT) มาจัดทำเป็นดิจิทัลคอลเลกชันเพื่อให้บริการแบบ Free Access
การบริหารงาน > หนังสือหายาก

หนังสือหายาก รวบรวมหนังสือเก่าหายากซึ่งมีคุณลักษณะพิเศษ มีประวัติการพิมพ์ที่สำคัญ มีรูปเล่มสวยงามตามยุคสมัย เป็นเอกสารปฐมภูมิในด้านการศึกษาและเป็นหนังสือที่มีประวัติการครอบครองมาก่อน หรือ เป็นหนังสือที่ได้รับพระราชทาน ประทาน หรือบริจาคจากเจ้านาย หรือบุคคลสำคัญ  ศูนย์ฯ มีหนังสือหายากกว่า 20,000 รายการ อาทิ
หนังสือเก่าทรงคุณค่าของจุฬาลงกรณ์มหาวิทยาลัย
หนังสือส่วนพระองค์ของพระเจ้าบรมวงศ์เธอ กรมพระจันทบุรีนฤนาถ
หนังสือส่วนพระองค์ของพระวรวงศ์เธอ กรมหมื่นพิทยลาภพฤฒิยากร
นิทรรศการถาวรในอาศรมวงศาธิราชสนิท (พระเจ้าบรมวงศ์เธอ กรมหลวงวงศาธิราชสนิท)
เอกสารต้นฉบับตัวเขียน สมุดไทย
ราชกิจจานุเบกษาฉบับแรก-พ.ศ. 2487 (สมัยรัชกาลที่ 8)
หนังสือที่จัดพิมพ์ในโอกาสพิเศษต่างๆ
หนังสืองานศพของบุคคลสำคัญในประวัติศาสตร์ หรือมีเนื้อหาภายในสำคัญต่อประวัติศาสตร์ไทย
พระราชนิพนธ์ในพระบาทสมเด็จพระจุลจอมเกล้าเจ้าอยู่หัว รัชกาลที่ 5
พระราชนิพนธ์ในพระบาทสมเด็จพระมงกุฎเกล้าเจ้าอยู่หัว รัชกาลที่ 6
พระราชนิพนธ์ในพระบาทสมเด็จพระปรมินทรมหาภูมิพลอดุลยเดช รัชกาลที่ 9 และพระราชนิพนธ์ในสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี รวมไปถึงสิ่งพิมพ์ที่เกี่ยวเนื่องกับรัชกาลที่ 9 และผลงานพระราชนิพนธ์ของพระราชวงศ์ที่เกี่ยวกับจุฬาฯ
หนังสือพิมพ์/วารสารฝรั่งเศส L'Illustration & Le Petit Journal
พระไตรปิฎกฉบับสยามรัฐออนไลน์ เล่ม 1-45
การบริหารงาน > มุมจุฬาภารัตคดีสถาน

มุมจุฬาภารัตคดีสถาน  จัดตั้งขึ้นโดยความร่วมมือระหว่างศูนย์อินเดียศึกษาแห่งจุฬาลงกรณ์มหาวิทยาลัยกับสถานฑูตอินเดียประจำประเทศไทย เพื่อน้อมถวายสมเด็จพระเทพรัตนราชสุดาฯ สยามบรมราชกุมารี ในวโรกาสทรงเจริญพระชนมายุครบ 5 รอบ เมื่อวันที่ 2 เมษายน 2558  ให้บริการทรัพยากรสารสนเทศเกี่ยวกับประเทศอินเดียใน 3 ศาสตร์ ได้แก่ มนุษยศาสตร์ ศิลปกรรมศาสตร์ และสังคมศาสตร์ ทั้งภาษาไทยและภาษาอังกฤษ บางเล่มไม่มีตีพิมพ์ในประเทศไทย
การบริหารงาน > มุมสารสนเทศไต้หวันและจีนศึกษา

มุมสารสนเทศไต้หวันและจีนศึกษา (Taiwan Resource Center for Chinese Studies: TRCCS) บริการทรัพยากรสารสนเทศภาษาจีน มีตั้งแต่หนังสือทำเลียนแบบหนังสือหายากของจีน (Manuscript Replica) จนถึงหนังสือปัจจุบันพร้อมบริการคลังทรัพยากรสารสนเทศดิจิทัลของ National Central Library, Taiwan (NCL) และฐานข้อมูลอิเล็กทรอนิกส์ที่ให้บริการโดยหน่วยงานหลักของไต้หวัน
ทรัพยากรดิจิทัล

ศูนย์ฯ มีบทบาทสำคัญในการพัฒนาระบบบริหารจัดการทรัพยากรสารสนเทศดิจิทัล Chula DigiVerse ซึ่งเป็นคลังสารสนเทศดิจิทัลแบบ Open Access รวมถึงการพัฒนาระบบการสงวนรักษาดิจิทัลเพื่อความยั่งยืนของข้อมูลระยะยาว เอกสารดิจิทัลด้านสังคมศาสตร์และการพัฒนาในประเทศไทยและประเทศอื่นๆ ในภูมิภาคเอเชียตะวันออกเฉียงใต้ตั้งแต่หลังสงครามโลกครั้งที่ 2 ในทศวรรษ 1960 และคลังสารสนเทศดิจิทัลและนิทรรศการจุฬาลงกรณ์ราชบรรณาลัย (King Chulalongkorn Digital Archives) เป็นคลังข้อมูลหนังสือหายากฉบับดิจิทัลและนิทรรศการออนไลน์ เพื่อรำลึกในพระมหากรุณาธิคุณของพระบาทสมเด็จพระจุลจอมเกล้าเจ้าอยู่หัว (รัชกาลที่ 5) และพระบาทสมเด็จพระมงกุฎเกล้าเจ้าอยู่หัว (รัชกาลที่ 6) ที่พระราชทานแก่จุฬาลงกรณ์มหาวิทยาลัยและประเทศไทย นำเสนอข้อมูลพระราชประวัติ พระราชกรณียกิจ ผลงานพระราชนิพนธ์ นอกจากนั้นยังให้บริการคลังภาพถ่ายหายาก หนังสือหายาก วิทยานิพนธ์ งานวิจัย และสิ่งพิมพ์อื่นๆ ฉบับดิจิทัล เกี่ยวข้องกับทั้งสองพระองค์
สารสนเทศประเทศไทยและประชาคมอาเซียนภายในศูนย์สารสนเทศประเทศไทยและประชาคมอาเซียน โดยรวบรวมหนังสือ รายงานวิจัย รายงานการประชุม และสิ่งพิมพ์ที่เผยแพร่ในวงจำกัด (Grey Literature) ทางด้านสังคมศาสตร์ การเมือง เศรษฐกิจ สังคม ความมั่นคง วัฒนธรรม ประวัติศาสตร์ ชาติพันธุ์ และการพัฒนาประเทศ  เน้นเนื้อหาเกี่ยวข้องกับประเทศไทยและประเทศในเอเชียตะวันออกเฉียงใต้ตั้งแต่ยุคหลังสงครามเย็น ช่วงทศวรรษที่ 1960 จนถึงปัจจุบัน
ภาพตู้หนังสือหายากซึ่งเป็นหนังสือส่วนพระองค์ของกรมพระจันทบุรีนฤนาถ ในห้องหนังสือหายาก ศูนย์สารสนเทศประเทศไทยและประชาคมอาเซียน ชั้น 6 สำนักงานวิทยทรัพยากร จุฬาลงกรณ์มหาวิทยาลัย
กระบี่ไร้เทียมทาน

| กระบี่ไร้เทียมทาน |
| --- | --- |
ประเภท: บันเทิงคดีกำลังภายใน
เขียนโดย: อึงเอ็ง
แสดงนำ: สฺวี เช่าเฉียง อู่ เหว่ยกั๊วะ เหมียว เข่อซิ่ว อวี๋ อันอัน
ดนตรีแก่นเรื่องเปิด: 天蠶變 โดย กวน เจิ้งเจี๋ย
ประเทศแหล่งกำเนิด: ฮ่องกง
ภาษาต้นฉบับ: จีนกวางตุ้ง
จำนวนตอน: 60 ตอน
ออกอากาศ
เครือข่าย: Rediffusion Television (ออกอากาศวันที่ 9 กรกฎาคม ─ 28 กันยายน พ.ศ. 2522 ทุกวันจันทร์ถึงวันศุกร์ 20.00-21.00 น)
กระบี่ไร้เทียมทาน (จีน: 天蠶變) เป็นละครโทรทัศน์ประเภทบันเทิงคดีกำลังภายใน จำนวน 60 ตอน ในปีพ.ศ.2522 (1979) ผลิตและออกอากาศทางช่อง อาร์ทีวี(เอทีวี) (Rediffusion Television) ในฮ่องกง โดยเรตติ้งเฉลี่ย 22.5 % ของจำนวนประชากรฮ่องกงทั้งหมดในปีนั้น เท่ากับมีคนดูสดเฉลี่ยต่อตอนอยู่ที่ 1,109,250 คนในฮ่องกง (เรื่องแรกของช่อง RTV ที่มีผู้ชมดูสดเฉลี่ยต่อตอนเกินล้านคน)
และยังถูกสร้างเป็นภาพยนตร์โดยชอว์บราเดอร์ในปี 1983 โดยมีฉีเส้าเฉียนกลับมารับบท ฮุ้น ปวยเอี๊ยง อีกครั้ง
เรื่องย่อ

เรื่องราวคือการเดินทางของฮีโร่ที่ชื่อ ฮุ้น ปวยเอี๊ยง จากคนรับใช้ผู้ต่ำต้อยในสำนักบู๊ตึ๊ง สู่การเป็นนักสู้ที่โดดเด่นในโลกแห่งการต่อสู้
โครงเรื่อง

แม้ว่า ฮุ้น ปวยเอี๊ยง (หยุน เฟยหยาง) ดูเหมือนจะไร้ความสามารถด้านการต่อสู้ และถูกศิษย์ในสำนักดูหมิ่น แต่จริง ๆ แล้วเขาเป็นนักสู้ที่มีความสามารถมากที่สุดในบรรดาศิษย์ทุก ๆ คนในสำนัก ทุกคืนตั้งแต่วัยเด็ก ฮุ้น ปวยเอี๊ยง แอบฝึกฝนศิลปะการต่อสู้ในป่าซึ่งสอนเขาโดยอาจารย์สวมหน้ากากซึ่งมีตัวตนเป็นความลับแม้กระทั่งสำหรับเขาด้วย
เขาเป็นลูกนอกสมรสของ แชซ้ง เจ้าสำนักบู๊ตึ๊ง อย่างไรก็ตามในลัทธิเต๋าเขาต้องเป็นพรหมจรรย์ แชซ้งไม่กล้ายอมรับว่า ฮุ้น ปวยเอี๊ยง เป็นลูกชายของเขา หรือด้วยความกลัวที่จะถูกค้นพบความจริงจึงยอมรับ ฮุ้น ปวยเอี๊ยง เป็นลูกศิษย์อย่างเป็นทางการของสำนัก